Ehdotus: NEUVOSTON ASETUS muilla kuin asetuksessa (EY) N:o 1493/1999 säädetyillä viininvalmistusmenetelmillä mahdollisesti käsiteltyjen tiettyjen Australiasta tuotujen viinien sellaisenaan nautittavaksi tarjoamisen ja toimittamisen sallimisesta

(komission esittämä)

PERUSTELUT

Yhteisön ulkopuolisista maista peräisin olevia viinejä, joihin on sovellettu muita kuin yhteisön lainsäädännössä hyväksyttyjä viininvalmistusmenetelmiä, ei voida ilman neuvoston vahvistamaa nimenomaista poikkeusta tarjota sellaisenaan nautittavaksi yhteisössä. Poikkeusmenettelystä säädetään viinin yhteisestä markkinajärjestelystä annetun asetuksen (EY) N:o 1493/1999 45 artiklan 1 kohdassa.

Euroopan yhteisön ja Australian viinikaupasta vuonna 1994 tehdyssä sopimuksessa määrätään, että tiettyjä avoimina olevia kysymyksiä koskevien määräysten käsittely on saatava päätökseen ja että määräyksiä on muutettava. Komission edustaman yhteisön ja Australian välillä käydään parhaillaan neuvotteluja näistä avoimina olevista kysymyksistä, jotka koskevat erityisesti kummankin sopimuspuolen viininvalmistuskäytäntöjä. Australian pyynnöstä ja jotta neuvottelut etenisivät joustavasti, olisi sallittava Australian alueella korjattujen ja viiniytettyjen rypäleiden käsittely polttamattomilla ja käsittelemättömillä tammen puruilla ja lastuilla. Kyseinen viininvalmistusmenetelmä olisi kuitenkin sallittava vain siirtymäkauden ajan, kunnes näiden neuvottelujen perusteella tehtävä sopimus tulee voimaan, mutta joka tapauksessa enintään 31 päivään joulukuuta 2003.

Ehdotus: NEUVOSTON ASETUS muilla kuin asetuksessa (EY) N:o 1493/1999 säädetyillä viininvalmistusmenetelmillä mahdollisesti käsiteltyjen tiettyjen Australiasta tuotujen viinien sellaisenaan nautittavaksi tarjoamisen ja toimittamisen sallimisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999 [1] ja erityisesti sen 45 artiklan 2 kohdan,

[1] EYVL L 179, 14.7.1999, s. 1. Asetus sellaisena kuin se on viimeksi muutettuna asetuksella (EY) N:o 2585/2001 (EYVL L 345, 29.12.2001, s. 10).

ottaa huomioon komission ehdotuksen [2],

[2] EYVL C ..., ..., s. ... .

sekä katsoo seuraavaa:

(1) Asetuksen (EY) N:o 1493/1999 45 artiklan 1 kohdassa säädetään mahdollisuudesta vahvistaa poikkeuksia sellaisten tuontituotteiden osalta, joihin on sovellettu viininvalmistusmenetelmiä, joita ei sallita yhteisön säännöissä.

(2) Euroopan yhteisön ja Australian viinikaupasta tehdyssä sopimuksessa [3] määrätään, että tiettyjä avoimina olevia kysymyksiä koskevien määräysten käsittely on saatava päätökseen ja että määräyksiä on muutettava. Komission edustaman yhteisön ja Australian välillä käydään parhaillaan neuvotteluja näistä avoimina olevista kysymyksistä, jotka koskevat erityisesti kummankin osapuolen viininvalmistuskäytäntöjä ja viinien tiettyjen nimitysten suojaamista.

[3] EYVL L 86, 31.3.1994, s. 3. Sopimus sellaisena kuin se on viimeksi muutettuna 6 päivänä elokuuta 2002 tehdyllä sopimuksella (EYVL L 213, 9.8.2002, s. 44).

(3) On aiheellista sallia Australian alueella korjatuista ja viiniytetyistä rypäleistä saatujen viinituotteiden käsittely polttamattomilla ja käsittelemättömillä tammen puruilla ja lastuilla, kunnes kyseiset avoimina olevat kysymykset saadaan ratkaistua. Kyseinen viininvalmistusmenetelmä olisi sallittava vain siirtymäkauden ajan, kunnes yhteisön ja Australian välillä parhaillaan käytävien neuvotteluiden perusteella tehtävä sopimus tulee voimaan, mutta joka tapauksessa enintään 31 päivään joulukuuta 2003,

ON ANTANUT TÄMÄN ASETUKSEN:

1 artikla

1. Poiketen siitä, mitä asetuksen (EY) N:o 1493/1999 45 artiklan 1 kohdassa säädetään, CN-koodiin 2204 10, 2204 21, 2204 29 ja 2204 30 10 kuuluvia tuotteita, jotka on saatu Australian alueella korjatuista ja viiniytetyistä rypäleistä ja jotka on saatettu käsitellä polttamattomilla ja käsittelemättömillä tammen puruilla ja lastuilla valmistuksen tai varastoinnin aikana Australian lainsäädännön mukaisesti, voidaan tarjota tai toimittaa sellaisenaan nautittavaksi yhteisössä.

Kyseinen lupa on kuitenkin voimassa ainoastaan siihen asti, kun Euroopan yhteisön ja Australian viinikaupasta tehdyn sopimuksen, erityisesti 17 artiklan 2 kohdan c ja f alakohdassa tarkoitettujen kysymysten, muuttamiseksi käytävistä neuvotteluista syntyvä sopimus tulee voimaan, mutta joka tapauksessa enintään 31 päivään joulukuuta 2003.

2. Jäsenvaltiot eivät voi kieltää Australian alueella kyseisen maan lainsäädännön mukaisesti korjatuista ja viiniytetyistä rypäleistä saatujen viinien tarjontaa ja toimittamista sellaisenaan nautittavaksi sillä perusteella, että ne on saatettu käsitellä polttamattomilla ja käsittelemättömillä tammen puruilla ja lastuilla valmistuksen tai varastoinnin aikana.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

>TAULUKON PAIKKA>